མན་ངག་ནི།ཇོ་བོ་ཡབ་སྲས་ཀྱི་གསང་ཆོས་བཀའ་གདམས་གླེགས་བམ་དུ་གྲགས་པ་སྟེ།མན་ངག་དེ་ནི་ཇོ་བོ་ཆེན་པོས་ཡེར་བ་ལྷ་རི་སྙིང་པོའི་མགུལ་དུ་ཁུ་རྔོག་འབྲོམ་གསུམ་ལ་གནང་བ་སྟེ།ཕ་འབྲོམ་སྟོན་པ་རིན་པོ་ཆེས་ཞུས་པ་ལ་ཕ་ཆོས་དང་།བུ་རྔོག་ལེགས་པའི་ཤེས་རབ་དང་ཁུ་སྟོན་བརྩོན་འགྲུས་གཡུང་དྲུང་གཉིས་ཀྱིས་ཞུས་པ་ལ་བུ་ཆོས་སུ་གྲགས།བཀའ་གདམས་གླེགས་བམ་དུ་གྲགས་པའི་ཕ་ཆོས་ཡོངས་ལ་དཔེ་ཚན་བཞི་ཡོད་པས།དང་པོ་ཇོ་བོ་རྗེ་དཔལ་ལྡན་ཨ་ཏི་ཤའི་རྣམ་ཐར་ཆོས་ཀྱི་འབྱུང་གནས་ད་ལྟ་རྩེ་ཤོལ་དུ་བཞུགས་པའི་ལྷ་སའི་པར་མ་ལྟར་ན་ཤོག་གྲངས་ཉེར་གསུམ་ཡོད།གཉིས་པ་ཇོ་བོ་རྗེ་དཔལ་ལྡན་ཨ་ཏི་ཤའི་རྣམ་ཐར་རྒྱས་པ་ལ་ཤོག་གྲངས་བརྒྱ་དང་ཉེར་ལྔ།འདི་གཉིས་ཀྱི་བརྗོད་བྱ་གཙོ་བོ་ནི་ཇོ་བོ་རྗེ་སྐུ་འཁྲུངས་ཚུལ་དང་།དེ་ནས་སློབ་གཉེར་ཇི་ལྟར་བྱས་ཚུལ།རྒྱ་བོད་གཉིས་སུ་སངས་རྒྱས་ཀྱི་བསྟན་པ་ལ་བྱ་བ་མཛད་ཚུལ་སོགས་སྟོན་པའོ།།གསུམ་པ་དགེ་བཤེས་སྟོན་པས་མཛད་པའི་གླེགས་བམ་གྱི་བཀའ་རྒྱ་ལ་ཤོག་གྲངས་ལྔ།འདིའི་གསུང་ཚུལ་ཚིགས་བཅད་ཀྱི་སྒོ་ནས་བརྗོད་བྱའི་གཙོ་བོ་ནི།དད་པའི་རྟ་ལ་ཞོན་ན་མགྱོགས་པ་ཡིན།།བརྩོན་འགྲུས་ལྕག་གིས་བྲོབས་དང་མྱུར་བ་ཡིན།།གསོལ་འདེབས་སྲབ་གྱིས་ཁ་ལོ་ཡར་ལ་སྒྱུར།།ཅིས་ཀྱང་བླ་མ་མཆོག་གིས་དྲུང་དུ་འདེད།།ཅེས་དང་།བདག་གིས་ཚབ་ཚོམ་བླ་མ་བསྟེན་མ་མྱོང་།།བསྟེན་ནས་ཡལ་བར་སྐད་ཅིག་འདོར་མ་མྱོང་།།ཤེས་སམ་དཔྱོད་དང་ང་ཡི་རྗེས་འབྲང་རྣམས།།ཞེས་སོགས་བསླབ་བྱའི་སྐོར་སྟོན་པ་ཞིག་གོ།བཞི་བ་ཞུས་ལན་ནོར་བུའི་ཕྲེང་བ་ལྷ་ཆོས་བདུན་ལྡན་གྱི་བླ་མ་བརྒྱུད་པ་རྣམས་ཀྱི་རྣམ་ཐར་ལ་ཤོག་གྲངས་བརྒྱ་དང་ང་བཞི་བཅས་ཕ་ཆོས་ཀྱི་གླེགས་བམ་ལ་དཔེ་ཚན་སྣ་ཁ་བཞི་ཡོད་པའི་མཇུག་རྫོགས།།